CCP เชื่อ Q4/58 ธุรกิจฟื้นรับมาตรการรัฐ-เอกชนลงทุน-บุก CLMV
CCP เชื่อ Q4/58 ธุรกิจฟื้นรับมาตรการรัฐ-เอกชนลงทุน บุก CLMV เริ่มเขมร ธ.ค.พร้อมคาดรายได้ปีนี้ใกล้เคียงปีก่อนที่ 2.6 พันลบ.เล็งรักษาระดับ Backlog ไว้ไม่ต่ำกว่า 2 พันลบ.
13 พ.ย. 2558

นายอาทิตย์ ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี จำกัด (มหาชน) หรือ CCP เปิดเผยว่า บริษัทเชื่อมั่นว่าแนวโน้มผลประกอบการไตรมาส 4/58 จะกลับมาฟื้นตัวดีขึ้น เนื่องจากเริ่มเห็นสัญญาณจากมาตรการกระตุ้นเศรษฐกิจของภาครัฐ และภาคเอกชนที่มีการกลับเข้ามาลงทุน โดยในปัจจุบันบริษัทมีสัดส่วนรายได้จากภาครัฐอยู่ที่ 70% และงานภาคเอกชนอยู่ที่ 30%
สำหรับแผนการดำเนินงานในช่วงโค้งสุดท้ายของปี 58 บริษัทยังคงมุ่งเน้นการเป็นผู้นำตลาดคอนกรีตในภาคตะวันออก เนื่องจากมีการขยายตัวของโครงการก่อสร้างทั้งภาครัฐและเอกชนต่อเนื่อง ควบคู่ไปกับการเน้นขยายช่องทางการจำหน่ายผลิตภัณฑ์คอนกรีตสำเร็จรูป ไปยังร้านวัสดุก่อสร้างในภูมิภาคอื่นๆ อาทิ ภาคอีสาน รวมไปถึงการเข้าเสนองานใหม่กับลูกค้าภาครัฐ  เอกชน งานราชการส่วนท้องถิ่นต่างๆ และพันธมิตรทางธุรกิจอย่างต่อเนื่อง เพื่อผลักดันให้รับรู้รายได้อย่างสม่ำเสมอ
นอกจากนี้ บริษัทมีแผนขยายตลาดไปยังกลุ่มประเทศ CLMV โดยเตรียมเดินทางไปยังประเทศกัมพูชาในเดือนธันวาคม 58 นี้ เพื่อนำผลิตภัณฑ์ไปนำเสนอให้ลูกค้ารายใหม่ๆได้ทำความรู้จักแบรนด์และเกิดความเชื่อมั่นมากยิ่งขึ้น ซึ่งถือเป็นการสำรวจตลาดและเข้าถึงกลุ่มลูกค้าที่ดีทางหนึ่ง เชื่อว่าการไปออกงานแสดงสินค้าดังกล่าว จะช่วยให้บริษัทสามารถขยายฐานลูกค้าในกลุ่ม CLMV ได้เร็วขึ้น และส่งผลให้มีออเดอร์ใหม่ๆมากขึ้นตามไปด้วย
อย่างไรก็ตาม บริษัทคาดว่ารายได้รวมในปี 58 จะเติบโตใกล้เคียงกับปีก่อนที่มีรายได้รวม 2.6 พันล้าน ปัจจุบันบริษัทมียอดขายรอโอน(Backlog) ประมาณ 2,300 ล้านบาททยอยรับรู้รายได้ในเวลา 1.5 ปี เฉพาะปีนี้จะรับรู้รายได้ 30% ของ Backlog ทั้งหมด ขณะที่บริษัทจะทยอยหางานเข้ามาเพิ่มเพื่อรักษาระดับ Backlog ไว้ไม่ต่ำกว่า 2 พันล้านบาท
 
 